แนวโน้มหุ้นปรับลง
นักวิเคราะห์ฯคาดตลาดหุ้นไทยเช้านี้ปรับลดลงเหตุ Sentiment โดยรวมไม่ดี โดยหลักมาจากต่างประเทศ
10 ก.พ. 2559

นักวิเคราะห์ฯคาดตลาดหุ้นไทยเช้านี้ปรับลดลงเหตุ Sentiment โดยรวมไม่ดี โดยหลักมาจากต่างประเทศ
นายธนเดช รังษีธนานนท์ ผู้อำนวยการอาวุโสฝ่ายวิเคราะห์หลักทรัพย์ บล.อาร์เอชบี (ประเทศไทย) กล่าวว่า ตลาดหุ้นไทยวันนี้คงจะปรับตัวขึ้นได้ยาก เนื่องจาก Sentiment โดยรวมไม่ดี โดยมาจากต่างประเทศเป็นหลัก หลังจากที่ราคาน้ำมันดิบยังไม่สามารถยืนเหนือระดับ 30 เหรียญฯ/บาร์เรลได้ ก็จะมีผลกระทบต่อการลงทุนหุ้นกลุ่มน้ำมันทั่วโลก จึงเป็นปัจจัยลบให้กับตลาดฯ 
อีกทั้งยังสร้างความกังวลให้กับกลุ่มแบงก์ในยุโรปด้วย ในเรื่องหนี้เสียที่ปล่อยให้กับกลุ่มพลังงาน ซึ่งทำให้มีโอกาสที่จะเพิ่มทุนหรือตั้งสำรองฯเพิ่มได้ โดยในเดือนมี.ค.ทางประธานธนาคารกลางยุโรป (ECB) ออกมาระบุว่าจะใช้นโยบายกระตุ้นเศรษฐกิจเพิ่มเติม ซึ่งก็อาจเป็นการซื้อพันธบัตรเพิ่ม หรือลดอัตราดอกเบี้ยลงได้อีก นอกจากนี้มองว่าการใช้นโยบายดอกเบี้ยติดลบเป็นปัจจัยลบ 
ส่วนตลาดหุ้นไทยยังได้รับผลกระทบจากราคาน้ำมันทรงตัวในระดับต่ำ  ซึ่งก็คงจะต้องไปพึ่งปัจจัยจากการลงทุนในโครงการต่างๆ ซึ่งอาจช่วยในแง่ Sentiment ได้ แต่ในส่วนเม็ดเงินคงจะยังไม่เห็น ดังนั้น นักลงทุนควรจะเลือกลงทุนหุ้นที่คาดการณ์ว่าผลประกอบการจะออกมาดี ภาพโดยรวมของตลาดฯจึงยังผันผวนสูง 
ด้านตลาดหุ้นอื่นในภูมิภาคเอเชียเช้านี้ต่างก็ติดลบเฉลี่ย 1-2% พร้อมให้แนวรับ 1,300-1,290 จุด ส่วนแนวต้าน 1,315 จุด